CINNEADH CUR CHUN FEIDHME (AE) 2022/1947 ÓN gCOIMISIÚN

an 13 Deireadh Fómhair 2022

lena leasaítear Cinneadh Cur Chun Feidhme (AE) 2020/1550 tríd an gclár ilbhliantúil rialuithe le haghaidh na tréimhse 2021-2025 a thabhairt cothrom le dáta agus lena mbunaítear clár rialuithe le haghaidh 2023

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialacháin (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE, 1999/74/CE, 2007/43/CE, 2008/119/CE agus 2008/120/CE ón gComhairle agus lena n-aisghairtear Rialacháin (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (Rialachán maidir le Rialuithe Oifigiúla) (1), agus go háirithe Airteagal 118(1), pointe (b), agus Airteagal 118(2) de,

De bharr an mhéid seo a leanas:

(1) Is ar na Ballstáit atá an fhreagracht reachtaíocht an Aontais maidir leis an slabhra agraibhia a fhorfheidhmiú, agus déanann a n-údaráis inniúla, trí na rialuithe oifigiúla a eagrú, faireachán go gcomhlíontar agus go bhforfheidhmítear ceanglais ábhartha an Aontais go héifeachtach agus déanann siad an méid sin a fhíorú. I gcomhthráth leis an bhfaireachán agus leis an bhfíorú sin, ceanglaítear le hAirteagal 116 de Rialachán (AE) 2017/625 ar shaineolaithe ón gCoimisiún rialuithe a dhéanamh, lena n-áirítear iniúchtaí, sna Ballstáit chun cur i bhfeidhm reachtaíocht an Aontais a fhíorú. Ba cheart rialuithe sin an Choimisiúin a dhéanamh i réimsí na sábháilteachta bia agus beatha ainmhithe, sláinte agus leas ainmhithe, sláinte plandaí, táirgí cosanta plandaí, agus feidhmiú na gcóras rialaithe náisiúnta agus na n-údarás inniúil a oibríonn iad, agus sineirgí le socruithe rialaithe faoin gcomhbheartas talmhaíochta á gcur san áireamh.

(2) Le Cinneadh Cur Chun Feidhme (AE) 2020/1550 ón gCoimisiún (2), bunaíodh clár ilbhliantúil rialuithe atá le déanamh ag saineolaithe an Choimisiúin sna Ballstáit chun cur i bhfeidhm reachtaíocht an Aontais maidir leis an slabhra agraibhia a fhíorú le haghaidh na tréimhse 2021-2025, ailínithe le téarma oifige an Choimisiúin agus i gcomhréir lena thosaíochtaí. Le linn chur chun feidhme an chláir ilbhliantúil rialuithe sin, tháinig sé chun solais nach raibh sé sách solúbtha cead a thabhairt do shaineolaithe an Choimisiúin faisnéis a imscrúdú agus a bhailiú i ndáil le cásanna éigeandála, fadhbanna atá ag teacht chun cinn, agus forbairtí nua sna réimsí arna rialú ag na rialacha dá dtagraítear in Airteagal 1(2) de Rialachán (AE) 2017/625 agus iad siúd dá bhforáiltear sa Rialachán sin. Ba cheart réimse tosaíochta nua chun teagmhais den sórt sin a chumhdach a chur isteach i gCaibidil 10 den Iarscríbhinn a ghabhann le Cinneadh Cur Chun Feidhme (AE) 2020/1550, dá bhforáiltear in Airteagal 116(1), pointe (c)(iii), de Rialachán (AE) 2017/625.

(3) Maidir le hamlíne dhocht a leagan síos le haghaidh rialuithe sna réimsí tosaíochta do gach ceann de na cúig bliana de chlár ilbhliantúil na rialuithe, níl sé comhsheasmhach leis an leibhéal solúbthachta is gá chun na cuspóirí a chomhlíonadh maidir le feidhmiú na gcóras rialaithe náisiúnta a fhíorú, lena n-áirítear imscrúdú agus bailiú faisnéise maidir le cleachtais nó fadhbanna forfheidhmiúcháin, éigeandálaí agus forbairtí nua sna Ballstáit, agus rialuithe an Choimisiúin a dhéanamh ar bhonn riosca. Agus clár rialuithe ilbhliantúil 2021-2025 á choinneáil, ba cheart, dá bhrí sin, clár rialuithe le haghaidh na bliana dár gcionn a chur in ionad Chaibidil 11 den Iarscríbhinn a ghabhann le Cinneadh Cur Chun Feidhme (AE) 2020/1550, lena socraítear miondealú bliantúil na rialuithe le haghaidh na mblianta 2021-2025, agus ba cheart í a thabhairt cothrom le dáta ar bhonn bliantúil.

(4) An téacs tosaigh san Iarscríbhinn a ghabhann le Cinneadh Cur Chun Feidhme (AE) 2020/1550 lena gcuirtear de cheangal ar shaineolaithe an Choimisiúin rialuithe a dhéanamh, lena n-áirítear fíoruithe ar an láthair agus anailísí deisce i ngach ceann de na réimsí tosaíochta sna Ballstáit uile, ba cheart é a leasú chun é a ailíniú ar bhealach níos fearr le ceanglais Airteagal 116 de Rialachán (AE) 2017/625.

(5) Ba cheart réimse na n-orgánach géinmhodhnaithe a thabhairt isteach ar leithligh i gCaibidlí 10 agus 11 den Iarscríbhinn a ghabhann le Cinneadh Cur Chun Feidhme (AE) 2020/1550 mar réimse tosaíochta nua chun an téacs a ailíniú ar bhealach níos fearr leis an bhforoinn atá ann cheana faoi Airteagal 1(2) de Rialachán (AE) 2017/625. Ba cheart tuilleadh tagairtí don réimse tosaíochta sin a bhaint de Chaibidlí 1, 2 agus 7 den Iarscríbhinn a ghabhann le Cinneadh Cur Chun Feidhme (AE) 2020/1550.

(6) Léiríonn torthaí na rialuithe a rinne an Coimisiún roimhe seo maidir le cláir rialaithe náisiúnta Salmonella agus anailís an Údaráis Eorpaigh um Shábháilteacht Bia (EFSA), ar féidir breathnú uirthi i dtuarascálacha zónóisí 2019 (3) agus 2020 (4), gur chomhlíon formhór na mBallstát spriocanna an Aontais maidir le gach catagóir éanlaithe clóis. Tuairiscíonn na Ballstáit don Choimisiún go bliantúil torthaí a gcuid rialuithe Salmonella le haghaidh Gallus gallus, béaróg, sicíní grísce agus ealtaí turcaí pórúcháin agus ramhraithe. Sa chomhthéacs sin, agus rialuithe an Choimisiúin maidir le cur chun feidhme na n-oibleagáidí a fhorchuirtear le Rialachán (CE) Uimh. 2073/2005 ón gCoimisiún (5) maidir le sampláil oifigiúil a bhaineann le critéir sláinteachais próisis á gcur san áireamh, níl aon ghá le hiniúchtaí sonracha ar chláir rialaithe náisiúnta Salmonella in 2023.

(7) Is cuid lárnach de rialuithe an Choimisiúin iad measúnuithe bliantúla ar phleananna faireacháin náisiúnta na mBallstát ar iarmhair a dhéantar faoi réimse tosaíochta na n-iarmhar in ainmhithe beo agus i mbia de bhunadh ainmhíoch. Dá bhrí sin, níl gá le tagairt ar leith do na measúnuithe sin agus ba cheart í a bhaint de chlár ilbhliantúil na rialuithe.

(8) Ba cheart dhá cheann de na réimsí tosaíochta, galair eipeasótacha ghníomhacha agus galair eansótacha, faoi shláinte ainmhithe, a athainmniú mar ghalair i gCatagóir A agus i gCatagóir B agus C, faoi seach, faoi Rialachán (AE) 2016/429 ó Pharlaimint na hEorpa agus ón gComhairle (6). Leis sin, déanfar an téarmaíocht a úsáidtear i gclár ilbhliantúil na rialuithe a ailíniú leis an téarmaíocht a thugtar isteach leis an Rialachán sin.

(9) Le déanaí, rinne an Coimisiún na cláir náisiúnta tréidliachta maidir le zónóisí nach n-iompraítear sa bhia atá cómhaoinithe aige a chumhdach le déanaí. Dá bhrí sin, níor cheart aon rialuithe a bheith ann maidir le zónóisí nach n-iompraítear sa bhia in 2023.

(10) Leis an gcuspóir maidir le zónóisí nach n-iompraítear sa bhia i gCaibidil 3 den Iarscríbhinn a ghabhann le Cinneadh Cur Chun Feidhme (AE) 2020/1550, cuireadh teorainn leis an gcumhdach do na zónóisí sin amháin, a raibh cláir tréidliachta náisiúnta arna gcómhaoiniú ag an gCoimisiún i bhfeidhm ina leith. Chun go mbeidh saineolaithe an Choimisiúin in ann rialuithe a dhéanamh ar zónóisí nach n-iompraítear sa bhia, lena n-áirítear iad siúd nach bhfuil cláir den sórt sin acu, amhail COVID-19 i minceanna, ba cheart an cuspóir a leasú sa chlár ilbhliantúil rialuithe.

(11) Tá tosaíocht tugtha ag an gCoimisiún do rialuithe ar ghalair faoi réimse tosaíochta na ngalar eipeasótach, i gCatagóir A faoi Rialachán (AE) 2016/429, amhail fiabhras Afracach na muc agus an fliú éanúil ardphataigineach in 2021 agus 2022. Mar gheall ar an tosaíocht sin, ní raibh aon rialuithe ar ghalair eansótacha, ar Chatagóir B agus C faoi Rialachán (AE) 2016/429, sa 2 bhliain sin. Dá bhrí sin, ba cheart don Choimisiún rialuithe a dhéanamh faoin réimse tosaíochta sin in 2023.

(12) Gheall an Coimisiún go ndéanfadh sé athbhreithniú ar an reachtaíocht maidir le leas ainmhithe faoi chuimsiú na Teachtaireachta uaidh dar teideal “A Farm to Fork Strategy for a fair, healthy and environmentally-friendly food system” (7) [“Straitéis ón bhFeirm go dtí an Forc le haghaidh córas bia atá cothrom, sláintiúil agus neamhdhíobhálach don chomhshaol”]. Sa chomhthéacs sin, ba cheart leanúint den obair faoi na réimsí tosaíochta maidir le leas ainmhithe ar fheirmeacha agus le linn an mharaithe in 2023. Dá bhrí sin, ba cheart leas eallaigh a choinnítear chun feoil a tháirgeadh agus leas na n-iasc ar fheirmeacha, le linn a n-iompair agus a maraithe, a chur le clár ilbhliantúil na rialuithe.

(13) Le Rialachán (AE) 2016/2031 ó Pharlaimint na hEorpa agus ón gComhairle (8), ceanglaítear ar na Ballstáit cláir ilbhliantúla bunaithe ar rioscaí a bhunú le haghaidh lotnaidí coraintín agus tugtar isteach suirbhéanna bliantúla ar lotnaidí tosaíochta. Dá bhrí sin, ba cheart rialuithe an Choimisiúin maidir le cur chun feidhme na gclár suirbhéireachta sin a chur le Caibidil 5 den Iarscríbhinn a ghabhann le Cinneadh Cur Chun Feidhme (AE) 2020/1550.

(14) Mar gheall ar shrianta COVID-19, ba ghá roinnt de rialuithe an Choimisiúin i dtríú tíortha a chur siar, rud a chuir ar a chumas don Choimisiún tús a chur le sraith rialuithe faoi réimse tosaíochta na dtáirgí cosanta plandaí in 2021, bliain níos luaithe ná mar a bhí beartaithe san Iarscríbhinn a ghabhann le Cinneadh Cur Chun Feidhme (AE) 2020/1550. Ba cheart leanúint de rialuithe an Choimisiúin faoin réimse tosaíochta sin in 2023.

(15) Mar gheall ar an bplé leanúnach ar dhréacht-Rialachán maidir le húsáid inbhuanaithe lotnaidicídí, a chuirfí in ionad Threoir 2009/128/CE ó Pharlaimint na hEorpa agus ón gComhairle (9), ní raibh aon rialuithe ar úsáid inbhuanaithe lotnaidicídí in 2022 agus níor cheart aon rialuithe a bheith ann in 2023. Tá rialuithe maidir leis an réimse tosaíochta seo le tosú arís a luaithe a ghlacfar bunús dlí nua.

(16) Toisc gur cuireadh siar dáta chur i bhfeidhm an chreata reachtaigh nua le haghaidh táirgeadh orgánach, Rialachán (AE) 2018/848 ó Pharlaimint na hEorpa agus ón gComhairle (10), ón 1 Eanáir 2021 go dtí an 1 Eanáir 2022, agus chun an t-am is gá a thabhairt do na Ballstáit chun bearta nua a chur chun feidhme sula rialóidh siad a gcur chun feidhme, ní raibh aon rialuithe sna Ballstáit in 2022 faoin réimse tosaíochta maidir le horgánaigh. Dá bhrí sin, ba cheart don Choimisiún rialuithe a dhéanamh faoin réimse tosaíochta sin in 2023.

(17) Seoladh na sraithe rialuithe faoin réimse tosaíochta maidir le faireachán a dhéanamh ar fhrithsheasmhacht in aghaidh ábhair fhrithmhiocróbacha i mbaictéir zónóiseacha agus chónaisc a raibh sé beartaithe tús a chur leis i dtosach báire in 2022 san Iarscríbhinn a ghabhann le Cinneadh Cur Chun Feidhme (AE) 2020/1550, ba cheart tús a chur leis ina ionad sin in 2023 chun éifeachtacht na rialuithe sin a uasmhéadú, i bhfianaise na hamlíne ina mbeadh na sonraí is gá don tsraith sin ar fáil le haghaidh anailíse.

(18) Chun go dtacódh an Coimisiún le húdaráis inniúla na mBallstát na ceanglais nua maidir le rialuithe rioscabhunaithe a chur chun feidhme go pras, ceanglais atá dírithe ar chleachtais chalaoiseacha agus mheabhlacha a bhrath a tugadh isteach le hAirteagal 9(2) de Rialachán (AE) 2017/625, bhí sé tábhachtach faisnéis agus samplaí de dhea-chleachtais a bhailiú chun treoir a thabhairt do na Ballstáit. Is trí staidéir aimsithe fíoras seachas trí iniúchtaí an bealach is fearr chun an cuspóir sin a bhaint amach toisc go gceadófaí leis an gcur chuige sin raon feidhme níos leithne, idirphlé a oscailt le húdaráis inniúla na mBallstát agus cruinnithe a thionól le húdaráis forfheidhmithe dlí eile agus le himscrúdaitheoirí calaoise eile. Dá bhrí sin, ba cheart an cuspóir don réimse tosaíochta maidir le calaois a leasú chun an t-athrú sin a léiriú.

(19) Sa chlár ilbhliantúil rialuithe a leagtar amach i gCinneadh Cur Chun Feidhme (AE) 2020/1550, sainaithníodh rialuithe onnmhairiúcháin mar réimse tosaíochta a éilíonn méid áirithe maoirseachta ón gCoimisiún. Is ar oibreoirí gnó bia san Aontas, a onnmhairíonn ainmhithe agus earraí chuig tríú tíortha, atá an phríomhfhreagracht maidir le ceanglais allmhairiúcháin tríú tíortha a chomhlíonadh. I gcás ina gceanglaíonn coinsíneachtaí ainmhithe agus earraí deimhniúchán oifigiúil maidir le comhlíonadh na gceanglas sin ag na hoibreoirí, is iad na húdaráis inniúla fhreagracha sna Ballstáit a chuireann deimhniúchán ar fáil. Agus róil agus freagrachtaí na n-oibreoirí gnó bia agus údaráis inniúla na mBallstát á n-aithint i ndáil leis sin, ní mheastar rialuithe an Choimisiúin ar an ngné sin a bheith ina dtosaíocht a thuilleadh lena gcur san áireamh sa chlár athbhreithnithe ilbhliantúil rialuithe.

(20) Dá bhrí sin, ba cheart an Iarscríbhinn a ghabhann le Cinneadh Cur Chun Feidhme (AE) 2020/1550 a leasú dá réir,

TAR ÉIS AN CINNEADH SEO A GHLACADH:

Airteagal 1 Cuirtear an téacs a leagtar amach san Iarscríbhinn a ghabhann leis an gCinneadh seo in ionad na hIarscríbhinne a ghabhann le Cinneadh Cur Chun Feidhme (AE) 2020/1550.

Airteagal 2 Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Arna dhéanamh sa Bhruiséil, an 13 Deireadh Fómhair 2022. Thar ceann an Choimisiúin An tUachtarán Ursula VON DER LEYEN

(1) IO L 95, 7.4.2017, lch. 1.

(2) Cinneadh Cur Chun Feidhme (AE) 2020/1550 ón gCoimisiún an 23 Deireadh Fómhair 2020 lena mbunaítear an clár ilbhliantúil rialuithe don tréimhse 2021-2025 atá le cur i gcrích ag saineolaithe an Choimisiúin sna Ballstáit chun cur i bhfeidhm reachtaíocht slabhra agraibhia an Aontais a fhíorú (IO L 354, 26.10.2020, lch. 9).

(3) EFSA Journal [Iris EFSA] 2021;19(2):6406.

(4) EFSA Journal [Iris EFSA] 2021;19(12):6971.

(5) Rialachán (CE) Uimh. 2073/2005 ón gCoimisiún an 15 Samhain 2005 maidir le critéir mhicribhitheolaíocha le haghaidh earraí bia (IO L 338, 22.12.2005, lch. 1).

(6) Rialachán (AE) 2016/429 ó Pharlaimint na hEorpa agus ón gComhairle an 9 Márta 2016 maidir le galair in-tarchurtha ainmhithe agus lena leasaítear agus lena n-aisghairtear gníomhartha áirithe i réimse na sláinte ainmhithe (“Dlí maidir le Sláinte Ainmhithe”) (IO L 84, 31.3.2016, lch. 1).

(7) Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún dar teideal “A Farm to Fork Strategy for a fair, healthy and environmentally-friendly food system” [“Straitéis ón bhFeirm go dtí an Forc le haghaidh córas bia atá cothrom, sláintiúil agus neamhdhíobhálach don chomhshaol”], COM(2020) 381 final an 20 Bealtaine 2020.

(8) Rialachán (AE) 2016/2031 ó Pharlaimint na hEorpa agus ón gComhairle an 26 Deireadh Fómhair 2016 maidir le bearta cosantacha i gcoinne lotnaidí plandaí, lena leasaítear Rialacháin (AE) Uimh. 228/2013, (AE) Uimh. 652/2014 agus (AE) Uimh. 1143/2014 ó Pharlaimint na hEorpa agus ón gComhairle agus lena n-aisghairtear Treoracha 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE agus 2007/33/CE ón gComhairle (IO L 317, 23.11.2016, lch. 4).

(9) IO L 309, 24.11.2009, lch. 71.

(10) Rialachán (AE) 2018/848 ó Pharlaimint na hEorpa agus ón gComhairle an 30 Bealtaine 2018 maidir le táirgeadh orgánach agus lipéadú táirgí orgánacha agus lena leasaítear Rialachán (CE) Uimh. 834/2007 ón gComhairle (IO L 150, 14.6.2018, lch. 1).